E-11242/2008

Mál þetta, sem dómtekið var í dag, var höfðað 6. nóvember 2008. Stefnandi er Snertill, Hlíðarsmára 14, Kópavogi, en stefndi er Netsmiðjan ehf., Bolholti 6, Reykjavík.

Dómkröfur stefnanda eru þær að stefndi verði dæmdur til að greiða stefnanda skuld að fjárhæð 151.823 krónur ásamt dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu af 65.363 krónum frá 7. desember 2007 til 10. janúar 2008, af 77.965 krónum frá þeim degi til 7. febrúar 2008, af krónum 138.970 krónum frá þeim degi til 13. febrúar 2008, af 151.823 krónum frá þeim degi til greiðsludags, allt að frádregnum innborgunum, 29.289 krónur sem greiddust inn á kröfuna 18. júlí 2008 og 38.560 krónum sem greiddust inn á kröfuna 28. júlí 2008, sem dragist frá kröfunni miðað við stöðu hennar á innborgunardegi. Er þess krafist að innborgunum sé fyrst ráðstafað til greiðslu áfallins kostnaðar af vanskilum, þá til greiðslu vaxta og að lokum til lækkunar höfuðstóls. Þá krefst stefnandi þess að stefndi verði dæmdur til greiðslu málskostnaðar.

Samkvæmt gögnum málsins er stefnandi félag sem hefur með höndum verkfræðiráðgjöf og aðra tækniráðgjöf við byggingaframkvæmdir og mannvirkjagerð. Kveður stefnandi skuld stefnda vera tilkomna vegna viðskipta aðila og byggir stefnandi kröfur sínar á eftirtöldum reikningum:

1. Reikningur útgefinn 7. desember 2007 að fjárhæð 65.363 krónur.

2. Reikningur útgefinn 10. janúar 2008 að fjárhæð 38.560 krónur

3. Kreditreikningur útgefinn 10. janúar 2008 að fjárhæð -25.958 krónur.

4. Reikningur útgefinn 7. febrúar 2008 að fjárhæð 61.005 krónur.

5. Reikningur útgefinn 13. febrúar 2008 að fjárhæð 12.853 krónur.

Kemur fram hjá stefnanda að gjalddagi í viðskiptum aðila sé útgáfudagur reikninga og miðist dráttarvaxtakrafa hans við það tímamark. Hinn 18. júlí 2008 hafi 29.289 krónur verið greiddar inn á skuldina og hinn 28. júlí 2008 hafi 38.560 krónur verið greiddar inn á hana. Krafan hafi að öðru leyti ekki greiðst þrátt fyrir innheimtutilraunir en lögmaður stefnanda sendi stefnda innheimtubréf 9. október 2008.

Stefnandi byggir kröfur sínar á reglum samninga- og kröfuréttar um loforð og efndir fjárskuldbindinga. Kröfu sína um málskostnað kveðst stefnandi byggja á 1. mgr. 130. gr. laga nr. 91/1991 um meðferð einkamála og um varnarþing vísar hann til 33. gr. sömu laga.

Stefndi krefst þess í fyrsta lagi að málinu verði vísað frá dómi þar sem hún sé vanreifuð og hafi stefnandi hvorki framvísað staðfestum pöntunum, staðfestum afhendingum eða reikningum sem stefndi hafi samþykkt. Með vísan til 2. mgr. 100. gr. laga nr. 91/1991 um meðferð einkamála þótti ekki ástæða til að láta flytja málið munnlega um frávísunarkröfu stefnda áður en fjallað yrði frekar um efni málsins.

Í stefnu er rakið að aðilar hafi átt viðskipti og liggja fyrir í gögnum málsins upplýsingar um viðskipti þeirra á milli frá árinu 2006. Er krafa stefnanda sundurliðuð eftir útgefnum reikningum og er dómkrafan skýr svo og málsástæður sem stefnandi byggir kröfur sínar á og þykir ekki fara milli mála hvert sakarefnið er. Verður ekki fallist á það með stefnda að vísa beri málinu frá vegna vanreifunar og er þeirri kröfu því hafnað.

Stefndi kveðst byggja sýknukröfu sína á því að hann skuldi stefnanda ekki neitt. Hann hafi átt í viðskiptum við stefnanda en hafi þegar greitt alla reikninga vegna þeirra viðskipta. Hvað snertir málskostnaðarkröfu vísar stefndi til 1. mgr. 130. gr. laga nr. 91/1991.

Stefndi hefur ekki lagt fram önnur gögn í máli þessu en greinargerð sína. Þegar málið var tekið fyrir fyrst hjá undirrituðum dómara hinn 6. mars sl. mætti fyrirsvarsmaður stefnda og var málinu við það tækifæri frestað til dagsins í dag í samráði við mættu. Var fyrirsvarsmanni stefnda, sem er ólöglærður, leiðbeint um hvaða afleiðingar það gæti haft í för með sér ef ekki yrði sótt þing af hans hálfu. Í þinghaldi í dag var ekki sótt þing af hálfu stefnda og forföll ekki boðuð. Var málið dómtekið að kröfu stefnanda eftir að hann hafði lagt fram viðbótargögn.

Með vísan til 3. mgr. 96. gr. laga nr. 91/1991 um meðferð einkamála verður málið dæmt eftir kröfum og gögnum stefnanda með tilliti til þess sem fram hefur komið af hálfu stefnda. Með því að kröfur stefnanda þykja studdar fullnægjandi gögnum sem ekki hefur verið hnekkt af hálfu stefnda verða kröfur stefnanda teknar til greina eins og þær eru fram settar og nánar greinir í dómsorði.

Eftir þessum úrslitum verður stefndi dæmdur til að greiða stefnanda málskostnað sem þykir hæfilega ákveðinn 75.000 krónur.

G-kvk-nf B-kvk-nf héraðsdómari kveður upp dóminn.

D Ó M S O R Ð

Stefndi, Netsmiðjan ehf., greiði stefnanda, Snertli, 151.823 krónur ásamt dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu af 65.363 krónum frá 7. desember 2007 til 10. janúar 2008, af 77.965 krónum frá þeim degi til 7. febrúar 2008, af krónum 138.970 krónum frá þeim degi til 13. febrúar 2008, af 151.823 krónum frá þeim degi til greiðsludags, allt að frádregnum innborgunum, 29.289 krónur sem greiddust inn á kröfuna 18. júlí 2008 og 38.560 krónum sem greiddust inn á kröfuna 28. júlí 2008, sem dragist frá kröfunni miðað við stöðu hennar á innborgunardegi.

Stefndi greiði stefnanda 75.000 krónur í málskostnað.

G-kvk-nf B-kvk-nf